Ǹtondôbə nye ai Mósɛs nâ: “Éyɔŋ dzí ńdzɔ̄ hḿ wāzu yén ḿból māyi bɔ̌ Farawóŋ á ngul miǹson, a yi bɔ́ dzoge bə́ kə, á ngul miǹson a yi bɔ́ tsīdan á sí dzīé” 2Ńdɔ Zambá á ngākɔ́bɔ ai Mósɛs, nyé nâ: “Ma Ǹtondôbə, 3mə ngáyénē ábə̄ Ábrahám, Ízag ai Yákɔb anə́ Zambá Ngul mə́sə, vədá á dzwé dámā bēn, Ǹtondôbə, ma ndzí kig bɔ̌ naa bə́ yəm ma ai dɔ́. 4Ńdɔ̄ hḿ fə mə ngákom elad amvóé ai bɔ́, ńdɔ mǎyí bɔ́ və̄ ńnǎm Kanǎŋ, ńnam bə́ ngásɔ́, á bə́ ngátɔbɔ miǹtɔbɔ. 5Mə wóg yǎ hḿ fə ǹtad bɔ́n bə́ Ísraɛ̂l, á Égîptɛn bátíbili bɔ́, ńdɔ mə dúgán tsog élad amvóé dzáma. 6Asú tē, ó kə kad bɔ́n bə́ Ísraɛ̂l nâ: Ma Ǹtondôbə, mayi mína kúlī á mə̄túg yā Égîptɛn, mayi mína kode á étɔá mə́túg, mayi mína suŋ ai ngul ai fím. 7Mayi mína nɔŋ anə́ áyɔŋ dáma, myâ mǐ nɔ̄ŋɔ́ mā anə́ Zāmbá wāān. Myǎyi yə̌m naa ma, Ǹtondôbə, mə nə Zambá wāān, ényɔ̄ ā vaa mínā á mə̄túg yā Égîptɛn. 8Mayi mínā nyílī ńnam mə ngákan sɔŋ, á mə̄ vāā Ábrahám, Ízag ai Yákɔb. Mayi mínā wá və̄ anə́ ngab elíg. Ma Ǹtondôbə!” 9Ńdɔ̄ Mósɛs a ngákɔ́bɔ ai bɔ́n bə́ Ísraɛ̂l, hədá bɔ́ təge vógolo Mósɛs, ású bə́bə̂ mə́túg bábán təge ai asǔ lə́ ḿvəbə. 10Ńdɔ Ǹtondôbə a ngádzó ai Mósɛs nâ: